Fostul prim-ministru, Adrian Năstase, susține că România era mai aproape de adoptarea monedei euro în 2004. Năstase a făcut declarațiile marți, 14 mai, în timpul unei conferințe din Sofia, Bulgaria, dedicată trecerii la moneda unică.
Mai mulți foști lideri ale guvernelor europene, printre care Năstase, sfătuiesc Bulgaria să întreprindă o campanie la scară largă pentru sensibilizarea populației privind adoptarea euro, transmite agenția de știri BTA, conform Agerpres.
Fostul premier român a spus că zona euro face parte dintr-un vis pe care l-au avut ţara sa şi Bulgaria de mulţi ani. Problema este că UE s-a schimbat între timp. Există ţări care ar dori să adere la UE chiar şi acum, dar trebuie să ţină cont de aceste schimbări. El a comentat că problema acum în România este că nimeni nu vorbeşte despre zona euro. Năstase a subliniat că în 2004 ţara sa era mult mai aproape de îndeplinirea criteriilor de aderare la zona euro decât acum. Pe atunci, România nu îndeplinise doar un singur criteriu - aşa cum este cazul acum cu Bulgaria şi cu standardul inflaţiei. În prezent, însă, România nu îndeplineşte trei criterii.
"România s-a dezvoltat substanţial, dar Guvernul din România vorbeşte mai mult despre aderarea la OCDE decât despre zona euro", a spus Adrian Năstase, referindu-se la Organizaţia pentru Cooperare şi Dezvoltare Economică. Bulgaria este înaintea României în pregătirea pentru trecerea la euro, a spus el, adăugând că preţurile sunt stabile în România, dar există probleme cu inflaţia, care sunt mai grave decât în Bulgaria.
Uniunea Europeană are mai multe criterii privind aderarea la zona euro, printre care o rată a inflației scăzută, un deficit bugetar sub 3%, datorii publice de până în 60% din PIB, stabilitatea cursului de schimb valutar și o apropiere a randamentului titlurilor de stat cu maturitate la 10 ani față de alte state europene.
Participanţii au discutat provocările şi perspectivele Bulgariei legate de planificata aderare la euro. Printre participanţi se află premierul interimar Dimitar Glavchev, ministrul Economiei şi Industriei, Petko Nikolov, guvernatorul Băncii Naţionale a Bulgariei, Dimitar Radev, şi politiceni din ţări europene, inclusiv fostul cancelar austriac Wolfgang Schussel, fostul premier maltez Joseph Muscat, fostul premier român Adrian Năstase, fostul ministru cipriot de Finanţe, Michael Sarris, şi fostul ministru elen de Finanţe, George Zanias.
Wolfgang Schussel a spus că oamenii obişnuiţi trebuie să fie bine informaţi cu privire la avantajele adoptării monedei euro. Va fi nevoie de o strategie şi de campanii de informare care trebuie conduse de Banca Centrală - nu de Guvern - pentru că oamenii nu au încredere în politicieni. El a spus că Austria a avut nevoie de un an pentru a se pregăti pentru euro şi a dobândi încrederea societăţii.
Joseph Muscat a spus că toată lumea din ţara lui este mulţumită de euro şi a susţinut că este nevoie de o campanie foarte mare şi îndelungată. Este important să risipim temerile oamenilor că euro va duce la creşterea inflaţiei şi a preţurilor, şi să găsim un echilibru între aspectul economic şi politic al proiectului de trecere la euro, a spus el. De asemenea, a susţinut el, nivelul de stabilitate pe care euro îl poate aduce unei ţări mici este subestimat, iar euro este un activ intangibil care aduce o valoare adăugată uriaşă fiecărei ţări care îl adoptă.